**ELŐTERJESZTÉS**

**Szombathely Megyei Jogú Város Közgyűlésének 2023. október 26-i ülésére**

**Javaslat pályázattal kapcsolatos döntés meghozatalára**

Az Önkormányzattal a JUSTNature projektben együttműködő ABUD Mérnökiroda Kft. megkereste az Önkormányzatot egy új pályázati lehetőséggel. A LIFE program „Technical support to clean energy transition plans and strategies in municipalities and regions” (Önkormányzatok és régiók tiszta energiaátmenet stratégiáinak és tervezésének szakmai támogatása) felhívásra benyújtható pályázatok elvárt tartalma olyan tevékenységek összessége, amelyek a zéró kibocsájtás elérésében segítik a városi és regionális önkormányzatokat szakmai kapacitásbővítés, a humán erőforrás képességeinek fejlesztése, valamint szervezeti innováció eszközeivel. A helyi elfogadottságot alá kell támasztani a helyi döntéshozók hozzájárulásával, pl. közgyűlési határozattal.

A pályázó szervezetek sokfélék lehetnek: önkormányzatok, vállalkozások, kutató és oktatási intézmények, civil szervezetek stb. Legalább három különböző országból kell, hogy részt vegyen szervezet a pályázó konzorciumban.

A budapesti ABUD Mérnökirodával közösen a következő pályázati célok kialakításán dolgozunk:

1. Egy energetikai ügynökség kialakítása, ahol a munkatársak az Önkormányzat és intézményeinek energetikai felügyeletét, tanácsadását látnák el minimálisan. A szervezeti forma és a további feladatok körének meghatározása, valamint a finanszírozás hosszú távú forrása biztosításának kidolgozása a projektmegvalósítás során történik.

2. Közösségi klíma-adatgyűjtési rendszer létrehozása, melyben a helyi lakosok, a for-profit, non-profit és akadémiai szektor szervezetei a klímaátmenethez kapcsolódó saját méréseiket jogi, biztonsági és etikai feltételek biztosítása mellett, és szabályozott hozzáféréssel megoszthatják egy többrétegű digitális térképen.

3. ESCO jellegű energetikai „rolling fund”, azaz egy gördülő pénzügyi alap létrehozása egy önkormányzati résztulajdonú energiaközösséghez kapcsolódóan, amely energiahatékonysági és megújuló energia beruházásokat finanszíroz, majd a megtakarítást mint visszaáramló forrást újabb hasonló beruházásba forgatja.

4. Szombathely városi klímaszerződésének (Climate City Contract) elkészítése, és a tervezéshez, megvalósításhoz szükséges hálózati szervezet létrehozása, abba szereplők meghívása. A városi klímaszerződés létrejöttével, és Európai Bizottsági elfogadtatásával potenciálisan hozzáférhetővé válnak a klímasemleges városok misszióhoz köthető tervezett Európai Uniós források.

A megpályázható támogatási összeg 1.75 millió €, melyet egy három városból (Szombathely, az ukrán Uman és egy holland város), azok szakmai partnereiből, valamint a projektelemek fejlesztéséért felelős partnerekből, összesen tehát nyolc szervezetből álló konzorcium tagjai között oszlik meg.

Az Önkormányzat előzetesen becsült büdzséje ebből 157713 €, 95%-os támogatási intenzitás mellett. A szükséges önerő kb. 7885 €, kb. 3.000.000 Ft. A pályázat benyújtási határideje 2023. november 16. A projekt megvalósítására 36 hónap áll rendelkezésre.

Kérem a Tisztelt Közgyűlést, hogy a fentiek alapján a határozati javaslatot jóváhagyni szíveskedjék.

**Szombathely, 2023. október 18.**

 **/: Dr. Nemény András:/**

 **polgármester**

**HATÁROZATI JAVASLAT**

**.…/2023. (X.26.) Kgy. sz. határozat**

1. Szombathely Megyei Jogú Város Közgyűlése egyetért azzal, hogy az Önkormányzat a LIFE-2023-CET felhívásra benyújtandó pályázatban konzorciumi partnerként részt vegyen, és felkéri a polgármestert a pályázat benyújtásához szükséges dokumentumok aláírására.

2. A Közgyűlés úgy dönt, hogy nyertes pályázat esetén a pályázathoz szükséges önerőt, kb. 7.885 €-t a költségvetésében biztosítja.

3. A Közgyűlés úgy dönt, hogy a konkrét önkormányzati vállalásokat nyertes pályázat esetén az ABUD Mérnökiroda Kft-vel, mint konzorciumi partnerrel egyeztetve, külön előterjesztés alapján hagyja jóvá.

4. A Közgyűlés felkéri a polgármestert, hogy a konkrét önkormányzati vállalásokat tartalmazó javaslatot terjessze jóváhagyásra a Közgyűlés elé.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

(A végrehajtás előkészítéséért:

 Kalmár Ervin, a Városüzemeltetési Osztály vezetője

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője)

**Határidő:**  1. 2023. november 16.

2. 2024. nyár folyamán

3. 2024. nyár folyamán

4. A projekt megkezdésének időszakában